**והצנע לכת עם ה' אלוקיך**

**הצניעות כהגנה**

*"דבר יקר מסתירים - כך הוא טבע העולם, ויש לכך סיבה אמיתית וצודקת מאוד - דבר יקר צריך לשמור עליו! אדם שילך ברחוב ובידו חבילה של דולרים ירוקים מרשרשים -עלול בכל רגע לצוץ איזה ברנש ולחטוף אותם מידו. אדם שנזקק להעביר סכום כסף ממקום למקום, הוא לוקח את השקית הכי פשוטה ביותר שיש לו בביתו, לובש את הבגדים הפשוטים והבלויים ביותר, ונוסע באוטובוס ולא במונית - הכל כדי לא להפנות את תשומת הלב, שאף אחד לא יעלה בדעתו שהוא נושא באמתחתו סכום כסף. כך בנוי העולם".*

*(הרב פינקוס זצ"ל, מתוך "נפש חיה" )*

**הנכס היקר של עמ"י**

לכל מצווה בתורה יש את הנקודה המיוחדת לה, וישנן כמה דוגמאות לכך:

מצוות מזוזה - עניינה לחדש את הבית ולתת עליו את החותמת שזהו בית בו שורה שכינה.

מצוות ציצית נועדה להזכיר ללובש אותה שעליו לקיים את כל מצוות ה' יתברך וזאת ע"י קשירת החוטים. ובנוסף, התכלת שבציצית מזכיר את הים, הים את הרקיע, והרקיע את כסא הכבוד. מצוות התפילין לקשור את יחוד ה' ללב ולמוח.

מצוות שבת - לדעת שהכל שובת ואין עוד מלבדו וכו'.

לכל מצווה יש את המיוחדות שלה.

אחת המצוות שנצטווינו עליה היא הצניעות.

באופן פשוט, עניינה של הצניעות הוא: להגן!

הקב"ה ברא את עולמו באופן שכל דבר ודבר - ובכלל זה גם האדם עצמו - צריך הגנה.

אדם לובש בגדיו כדי להגן על עצמו.

ובאמת, כשנתבונן נראה שככל שהדבר יקר ובעל ערך יותר, כך נזקק הוא ליותר הגנה.

כשאדם הולך ברחוב ומחזיק בידיו סכום נכבד של כסף, ישנה סכנה שינסו לחטוף אותו ממנו. כל דבר יקר צריך לשמור עליו ולהחביאו. אם לא - עלול לבוא מישהו ולעשוק אותו מבעליו. הנכס היקר ביותר שיש לכלל ישראל זו הנשמה היהודית שבכל אחד ואחד, ואותה באופן כללי רוצים לעשוק יותר מכל דבר אחר!

המקום שבו נוצרת אותה נשמה הוא גוף האמא! האבא מעניק לילד את התוכן - הוא גורם לכך שיהיה כהן, לוי, מלמד אותו תורה וכו'. אבל עצם הנפש היהודית בא רק מהאמא. אם האמא אינה יהודיה, אף אם יהיה האב צדיק יסוד עולם - הילד הוא גוי. וכן הפוך: אם האמא יהודיה, גם אם האבא גוי - הילד יהודי לכל דבר.

לא לחינם כשבא מלאך ללמד ילד יהודי את כל התורה כולה בקדושה ובטהרה, הוא לא עושה זאת בבית כנסת או בבית מדרש, אלא רק בתוך אימו!

אם כן, האמא הזו מהווה את הנכס היקר ביותר של עמ"י, ובאופן טבעי כל דבר יקר מבקשים לעשוק אותו ולפגוע בו. כך הוא טבע העולם, ומצוות הצניעות נועדה כל כולה להגן עליה (1).

סיפור מפעים הממחיש את עוצמת הגנתה של הצניעות, התרחש בימי הזעם, בתחילת עליית הנאציזם לשלטון, כשהיו מתרחשים גירושים מהבתים למחנות עוד קודם ההשמדה ההמונית. הנאצים ימ"ש היו מסתערים על בתי היהודים, מוציאים אותם, הלאה אל הלא נודע...

י. היתה ילדה כבת עשר, כאשר נשמע לפתע צרחותיהם של הנאצים הבודקים בבנינים אלו מהדירות הן של יהודים ואלו של שכניהם הגויים.

י. היתה בבית לבדה. לפני דקות ספורות יצאה אימה לחפש מעט אוכל. פסיעותיהם המסומרות של המגפיים כבר עלו במעלה הרחוב לעבר הבנין שלהם. מחשבה פזיזה חלפה במוחה, בלתי הגיונית בעליל.

י. פחדה על חייה, היא היתה נראית כילדה גרמנית "ארית" לכל דבר.

שערה היה בלונדיני ועיניה תכולות. רושם הצמה היהודית ובגדיה הארוכים, טשטשו קוים אלו. "אולי", חשבה י. לעצמה, "אולי אם אפרע את צמתי ואפתח רק עוד כפתור אחד בחולצה, הרי אז אראה כגרמניה מושלמת, ואנצל..."

היא כמעט התפתתה לעשות זאת. הגומיה כבר כמעט היתה בידה. בקומה מתחת כבר נשמעו צרחות הגרמנים. גופה הזדעזע. היא היתה מזועזעת על שהגיעה לכזה מצב, אספה במהירות את שערה, כפתוריה נרכסו גם הם עד האחרון שבהם. היא עצמה את עיניה. הדלת נפתחה ראשו של חייל גרמני סקר אותה בחשדנות, הסס מעט, וסגר שוב את הדלת. מסמן לחבריו "לא". היא ניצלה.

לאחר דקות - לא דקות, ארוכות ארוכות, חמקה אימה בחשאי אל הבית, מסתערת עליה בחיבוקים ובתפילות הודיה.

"אמא", ספרה י' בהתרגשות, מעורבת בבהלה שעוד לא נמוגה "אני..." היא בושה מעט בעצמה "אני רציתי להראות כמו גרמניה, ואז ידלגו על הבית שלנו, רק אפתח כפתור אחד ... אמרתי לעצמי ... והשיער ... זה אפילו אולי פיקוח נפש! אבל ברגע האחרון נחפזה למראה פניה המבועתות של אמה, "אספתי את השיער, סגרתי את הכפתור, הנאצי פתח את הדלת, הסתכל כמה שניות, ואז סגר שוב ועלה למעלה..."

פניה של אמה המשיכו לבהות בה בחוסר אמון. "ילדה שלי" היא אמרה בלחש, "אם היית משאירה את הכפתור פתוח, לא היה ספק ביהדותך. הם היו רואים את שרשרת מגן הדוד שלך... הצניעות הגנה עליך".

ובאמת, כמה עלינו לשמוח במצווה זו! על הפסוק "חכו ממתקים וכולו מחמדים, זה דודי וזה רעי" (2) אמרו חז"ל במדרש (3): "אמר ר' תנחום ברבי יוסי: בוא וראה מה הקב"ה אומר לישראל "ושבט לנפש לא תתנו בבשרכם", למה? "אני ה' - נאמן לפרוע לכם שכר". וכי יש לך חיך מתוק מזה?! יש אדם אומר לחבירו: "אם תנול עצמך אני נותן לך שכר" אבל הקב"ה אמר: "אם לא תנבלו עצמכם, אני נותן לכם שכר". הוי - חיכו ממתקים".

מנהגם של אומות העולם, שבשעה שמת להם מת, הם שורטים את עצמם. בא הקב"ה ומבקש מישראל - אנא! שימרו על עצמכם ... אל תחבלו בגופכם! ואם תעשו כך - עוד תקבלו שכר! מצווה כה נפלאה!

והוא הדין מצוות צניעות. זוהי מצווה שהיא בבחינת "חכו ממתקים וכולו מחמדים"! נכון, למקפידה ולנזהרת בענין זה גם הובטח שכר גדול, אבל מה עיקרה ומהותה של המצווה? הקב"ה כביכול מבקש מהאישה: אנא ממך, שמרי על עצמך, תדאגי להגנה הטובה ביותר על גופך, כדי שחס ושלום לא תינזקי!

הנקודה הפנימית של הצניעות, ובמילים פשוטות - המהות של הצניעות, היא - כמו שאמרנו - הגנה. כמו שבעולם הגשמי אדם הולך בבגדים חמים ביום חורפי כדי להגן על עצמו, כך גם בעולם הרוחני - הקב"ה ברא עולם, ועלינו להגן עליו. וככל שהדבר יקר יותר - השמירה עליו חזקה יותר.

אחד מגדולי מלכי יהודה היה חזקיהו המלך, כמו שאמרו חז"ל (4): "שקר החן - זהו דורו של משה, והבל היופי - זה דורו של יהושוע. אשה יראת ה' היא תתהלל - זה דורו של חזקיה". חזקיה היה צדיק גמור. הוא החזיר את כל עמ"י לתורה (5).

והנה, מסופר בנביא (6) שחזקיהו מלך יהודה חלה, מה קרה? הוא ראה ברוה"ק שבנו יהיה רשע ולכן לא נשא אישה. בא אליו הנביא ואמר לו: "הנך מת ולא תחיה" - מת בעולם הזה, ולא תחיה לעולם הבא. בסופו של דבר הוא התפלל, עשה תשובה, ואכן ה' שמע לתפילתו ושלח את ישעיה לומר לו: "הנני רפא לך ביום שלישי תעלה בית ה'".

שאל חזקיהו את ישעיה הנביא: "מה אות כי ירפא ה' לי?" - תן לי סימן שה' ירפא אותי.

"ויאמר ישעיהו: זה לך האות ... הלך הצל עשר מעלות אם ישוב עשר מעלות". כלומר: השמש נעצרה ממהלכה, לכבודו חזקיהו.

ממשיך הנביא ומספר: "בעת ההיא שלח בראדק בלאדן בן בלאדן מלך בבל ספרים ..." - הוא ראה את הפלא הזה, וכששמע שהשמש נעצרה עבור חזקיהו מלך יהודה, מיד שלח ביד שליחים מכתב ומנחה לכבוד חזקיהו.

כשהגיעו השליחים מבראדק בלאדן, הראה להם חזקיהו המלך את כל אוצרותיו, ומפרש רש"י: "לא היה דבר אשר לא הראם - את הארון ואת הלוחות וספר התורה". את הכל הראה להם חזקיהו מלך יהודה - את כל האוצרות, ואפילו הכניסם לבית קודש הקודשים! את הכל עשה חזקיהו המלך כדי להראות בפניהם את עושרם וכבודם של ישראל, ובכך לקדש שם שמים.

הנביא שוב חוזר אל חזקיה ומוכיחו בחומרה: "שמע דבר ה'! הנה ימים באים ונישא (יילקח) כל אשר בביתך ... לא יוותר דבר אמר ה'. ו (גם) מבניך אשר יצאו ממך ... יקחו והיו סריסים בהיכל מלך בבל".

חזקיהו התכוון לטובה - לייקר את מעלתם של ישראל בפני האומות, והנה בא אליו הנביא ומוכיחו שהמעשה שעשה הוא מעשה חמור ביותר, והעונש עליו איום ונורא!

מהו החטא שחטא בו חזקיהו?

התשובה היא, שדבר יקר באמת, לא מראים לאחרים! אנחנו מעולם לא נדע על מצב חשבון הבנק של חברינו! האדם מוכן לספר על הכל, רק לא על סכום הכסף המופקד על שמו בבנק! בעבר היה כתוב על גבי דפי החשבון המגיעים מהבנק את המילה "סודי"...

בית המקדש היה סגור ומסוגר. יותר מכך היה סגור קודש הקודשים - שם היה הדבר היקר ביותר לעם ישראל - הארון ובו הלוחות וספר התורה!

הכהן הגדול היה האדם היחידי שהיה נכנס לקודש הקודשים, וגם אז נאמר: "וכל אדם לא יהיה באהל מועד" - רק הכהן הגדול לבדו היה שם. כי שם, בקודש הקודשים, היו הכרובים - סמל לחיבתו של הקב"ה עם עמו ישראל, וחיבה זו - סגורה היא ומסוגרת - "וכל אדם לא יהיה באוהל מועד".

את התפילה אנו מתפללים בבית הכנסת, ולא בחוץ. חז"ל אומרים (7) "חציף מאן דמדלי בבקתא" (חצוף מי שמתפלל בבקעה). גם את התורה אנו לומדים בבית המדרש, בבית. כי הקשר בין הקב"ה לעם ישראל הוא קשר של חיבה ואהבה, וקשר זה הוא כה יקר, שיש לעשותו ולשמרו בהסתר ובצניעות!

דבר יקר מסתירים - כך הוא טבע העולם. ויש סיבה אמיתית וצודקת מאוד - דבר יקר צריך לשמור עליו! אדם שילך ברחוב ובידו חבילה של דולרים ירוקים מרשרשים - עלול בכל רגע לצוף איזה ברנש ולחטוף אותם מידו.

אדם שנזקק להעביר סכום כסף גדול ממקום למקום, הוא לוקח את השקית הפשוטה ביותר שיש לו בביתו, לובש את הבגדים הפשוטים והבלויים ביותר, ונוסע באוטובוס ולא במונית - הכל כדי לא להפנות את תשומת הלב, שאף אחד לא יעלה בדעתו שהוא נושא באמתחתו סכום כסף.

**איבר שהנשמה תלויה בו**

בדורנו, המצב כל כך פרוץ, ודבר זה לפלא - איך אנשים לא מתביישים להסתובב בצורה כזו? נראה, שהסיבה לכך היא שנעקר מתוכם כל תוכן פנימי, וממילא אין להם מה להסתיר. הרב פינקוס זצ"ל קובל על כך בשיחתו לנשים: "קשה להוציא את הדברים מהפה, אך זוהי בחינה של - רני עקרה לא ילדה" (8) - עלייך לשמוח שאין לך בנים וכמו שמספרת הגמרא (9) ששאל מין אחד את ברוריה: וכי מפני שאותה עקרה לא ילדה - היא צריכה לשמוח? ואמרה לו ברוריה: שוטה! ראה מה כתוב בסופו של הפסוק - "כי רבים בני שוממה מבני בעולה אמר ה'". לכן - "רני עקרה" - תשמחי שאת עקרה, שאינך מולידה בנים לגיהנום כמוהם!

הרב פינקוס ממשיך ומספר כי פעם הפצירו בו לבוא ולדבר לפני כיתה בבית הספר ה"מקיף הדתי" באופקים. זו היתה חוויה מיוחדת ... הוא נכנס לכיתה, והמורה כ"כ התבייש - איזה צעקות... עד שהוא השתיק אותם". יושבים לפני שני נערים עם עיתון ביד. אני מדבר - ולא דיברתי דברים גבוהים, דיברתי ברמה שלהם - והם מדפדפים בעיתון ... חשבתי לעצמי: רבש"ע! לאיזו מדרגה שפלה הדרדר דורינו, שנולדים בו ילדים כאלו!

אצלנו - ממשיך הרב פינקוס - בקרב ציבור שומרי התורה והמצוות, עדיין מודעים למושג של יקרות! כל המושג הזה של צניעות כ"כ יקר, ממש יהלום מזהיר, כי יודעים שאפשר להעמיד בנים תלמידי חכמים, צדיקים - וממילא אף אחד אינו מוכן שאפילו רמז מזה יצא החוצה, הדבר נשאר סתום וחתום. פעם נשי ישראל ידעו שגופן יכול להוליד רש"י, רמב"ם, חפץ חיים וכו', ממילא שמרו עליו שמירות מעולות, כיסוהו ככל שניתן. אבל ברחוב של היום - נעלמו כל המושגים הללו. איבדו את יקרותו של האדם!

כאשר אישה יודעת שהיא כלי להשראת שכינה, שהיא הכלי שדרכו מגיעים לעולם גדולי ישראל - היא מבינה היטב שכלי זה לא מראים לאף אחד! זהו יהלום מזהיר, ואף אחד אינו מוכן אפילו לרמוז שהוא קיים!

כשחזקיהו המלך הראה לגויים את אוצרות בית המקדש, את קודש הקודשים - מיד אמר לו הקב"ה שיטלו ממנו את הכל! אם מוציאים את היהלומים החוצה - אם הולכים ברחוב ומנפנפים ביד - לעין כל - בחבילה של שטרות כסף, מיד עלול לבוא איזה בן בליעל ולחטוף אותם!

בזמן מלחמה, אין האויב מנסה לפגוע לא ביד ולא ברגל, אלא בלב! וכך, כשהיצר הרע מנסה לטמון לנו מלכודת, הוא מנסה בראש ובראשונה לפגוע בצניעות, האיבר שהנשמה תלויה בו!

ביתו של ר' יוסף הרמן זצ"ל, מאמריקה נפרדה מביתה וממשפחתה, ונסעה ללמוד בסמינר "בית יעקב" למורות בקראקא, כדי לספוג יראת שמים, תורה ומידות טובות תחת פיקוחה של המנהלת הדגולה, מרת שרה שנירר ע"ה.

היא הגיעה אל קראקא ביום שישי, שעות אחדות לפני התקדש יום השבת, ומיהרה אל הסמינר, כדי להתכונן לקראת השבת המתקרבת. לאחר שהתפללה, הלכה להשתתף בסעודת ליל שבת, עם כל בנות הסמינר.

הבנות קיבלו את האורחת החדשה בחום. בהתענינות רבה הקשיבו לסיפוריה, על ההפלגה הארוכה בספינה, ועל ההבדל העצום בין החיים החמרניים באמריקה, ובין החיים הרוחניים, הנאצלים המתגלים לעיניה בקראקא.

עודן שקועות בשיחה, נראתה בפתח דמותה המאירה והנערצת של מורתן, הגברת שרה שנירר. היא קרבה בזריזות למקומה של התלמידה החדשה מאמריקה, ברכה אותה בלבביות על בואה במסירות נפש להתעלות באווירה המיוחדת של הסמינר, ותוך כדי דיבור, הוסיפה בעדינות: "אצלינו סוגרים את הצווארון!" - ובזריזות לקחה המורה שרה שנירר סיכת ביטחון וסגרה, בתחיבה אחת, את הצווארון שלה, שהיה פתוח במשהו יותר מהמותר.

ליקטה וערכה: מ. ביטון